《次王彦昭寄苏景谟青社园亭韵二首 其二》
宋代·刘跂

谁道前贤迹已尘，园林气象迩来新。高山流水有深意，翠竹黄花如故人。

小队郊坰时访客，后堂歌吹独留宾。汶阳寂寞无佳赏，卧阁萧然过一春。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。